Document ID: 32004D0441

Απόφαση του Συμβουλίου
της 26ης Απριλίου 2004
σχετικά με τη σύναψη της συμφωνίας εμπορίου, ανάπτυξης και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νότιας Αφρικής, αφετέρου
(2004/441/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας και ιδίως το άρθρο της 310 σε συνδυασμό με τη δεύτερη φράση του άρθρου 300 παράγραφος 2 και το δεύτερο εδάφιο της παραγράφου 3,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου(1),
Εκτιμώντας ότι:
(1) Η Συμφωνία εμπορίου, ανάπτυξης και συνεργασίας μεταξύ της Ευρωπαϊκής Κοινότητας αφενός και της Δημοκρατίας της Νότιας Αφρικής αφετέρου, υπεγράφη στην Πραιτώρια στις 11 Οκτωβρίου 1999 και εφαρμόσθηκε προσωρινώς βάσει της απόφασης 1999/753/ΕΚ του Συμβουλίου της 29ης Ιουλίου 1999(2).
(2) Οι διαδικασίες επικύρωσης και αποδοχής ή έγκρισης από τα κράτη μέλη έχουν περατωθεί.
(3) Η συμφωνία εμπορίου, ανάπτυξης και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νότιας Αφρικής, αφετέρου, που υπεγράφη στην Πραιτώρια στις 11 Οκτωβρίου 1999, θα πρέπει να εγκριθεί,
ΑΠΟΦΑΣΙΖΕΙ:
Άρθρο 1
Η συμφωνία εμπορίου, ανάπτυξης και συνεργασίας μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας της Νότιας Αφρικής, αφετέρου, μαζί με τα συνημμένα παραρτήματα και πρωτόκολλα καθώς και τις δηλώσεις που επισυνάπτονται στην τελική πράξη και που έγιναν από την Κοινότητα, μονομερώς ή από κοινού με άλλα μέρη, εγκρίνεται εκ μέρους της Κοινότητας.
Τα κείμενα της συμφωνίας, τα παραρτήματα, τα πρωτόκολλα και η τελική πράξη επισυνάπτονται στην απόφαση 1999/753/ΕΚ.
Άρθρο 2
Ο Πρόεδρος του Συμβουλίου, εξ ονόματος της Κοινότητας, προβαίνει στην κοινοποίηση που προβλέπεται στο άρθρο 109 της συμφωνίας.
Άρθρο 3
Η θέση την οποία θα λάβει η Κοινότητα στο πλαίσιο του Συμβουλίου Συνεργασίας, το οποίο θεσπίζεται με βάση τη συμφωνία, θα καθοριστεί από το Συμβούλιο, κατόπιν προτάσεως της Επιτροπής και σύμφωνα με τις αντίστοιχες διατάξεις των συνθηκών για την ίδρυση της Ευρωπαϊκής Κοινότητας.
Άρθρο 4
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 26 Απριλίου 2004.

Labels: 18
15
5